Holger K. Nielsen (SF), 2011-02-10:
Man kan jo ikke påstå at mediestrømmen er blevet mindre de senere år.
Faktisk bombarderes vi med medier, bombarderes med nyheder døgnet rundt, mange af dem fuldstændig gratis.
Det flow af nyheder, der er, er fuldstændig enormt i øjeblikket.
Det sker på alle de nye platforme, der er kommet som en del af den rivende teknologiske udvikling, som vi har oplevet de sidste mange år.
I hele dette kaos af medier, medieflow, mediestrøm, nyheder – jeg ved ikke hvad – er det jo rimelig vigtigt, at vi ser på den måde, som vi støtter medierne på.
Der er jo enighed om, og det synes jeg er positivt, at det er nødvendigt at have en offentlig støtte af medierne af hensyn til vores demokrati.
Over for det har vi en publicistisk tradition, hvor man, om jeg så må sige, tjener penge for at lave nyheder og ikke laver nyheder for at tjene penge, som de kommercielle gør, men hvor det, der er målet med ens aktivitet, er at sikre den demokratiske samtale.
Det er vigtigt, at vi holder fast i det, og at vi giver en offentlig støtte til det.
Det er også vigtigt, at vi holder fast i alle de her forskellige nye platforme, der er – frie internetmedier, aviser, tidsskrifter, radio, tv, internet, you name it – og at vi holder fast i, at det, der er det centrale, er journalistikken.
Hvordan kan vi holde fast i en seriøs og dybdeborende og god journalistik, der kan have kontrol med magthaverne, hvilket er en del af den demokratiske proces, en uvurderlig del af ethvert demokrati?
Der vil jeg godt advare imod, at man kommer ind i et kæmpe slagsmål mellem de forskellige medieformer.
Der er store økonomiske interesser på spil, men jeg vil godt opfordre til, at vi her i Folketinget holder os fri af at skulle tage parti for det ene og det andet, fordi vi nu har nogle gode venner her og nogle gode venner der, men at vi holder fast i, at det, der er det afgørende, er journalistikken; det er, at vi har medier, der kan blive en central del af den demokratiske proces og den demokratiske samtale.
Det synes jeg er det helt centrale i det her.
Jeg vil så godt sige vedrørende dagbladene, som jeg ved er meget bekymrede for det, der kan ske, at de naturligvis også godt ved et eller andet sted, at de printmedier, de har opereret på, ikke vil forsvinde fuldstændig, men de vil blive – det bliver de i øjeblikket – svækket i forhold til nye platforme.
Jeg vil godt sige, at jeg tror, at dagbladene stadig væk er helt, helt centrale aktører i det danske mediebillede.
Det er der, man har de journalistiske muskler, det er der, der er mulighed for at lave virkelig dybdeborende journalistik, det er der, hvor der er tradition for at gøre det, og hvis man ser på fødekæden for nyheder, ser man, at det er der, de fleste nyheder starter, og det ved vi også godt som politikere – det er i høj grad dagbladene, som sætter dagsordenerne.
Derfor vil det være en kæmpestor fejl, hvis vi smider barnet ud med badevandet i den forstand, at dagbladene forsvinder i den omkalfatring, der finder sted i hele mediebilledet.
Det vil være en meget stor fejl, og vi skal være sindssygt forsigtige med og opmærksomme på, at det ikke sker.
Derfor synes jeg sådan set, det er meget relevant, som vi gør her, at den måde, man giver støtte på, bliver en smule målrettet i forhold til fremtidens udvikling i stedet for i forhold til fortidens.
Begrundelsen for, at vi har fremsat det her beslutningsforslag – det har jeg været inde på i de korte bemærkninger, det skal jeg ikke gentage – er, at vi godt vil have gang i det her, vi mener, det godt kan gøres, og derfor håber jeg på, at vi kan få en ordentlig behandling af det.